37 hospitalsansatte blev i forrige uge sendt hjem ud fra et forsigtighedsprincip. Alle er begyndt på arbejde igen, da der ikke har været smitte.

Regionshospital Nordjylland og Aalborg Universitetshospital sendte i forrige uge 37 ansatte hjem – heriblandt sygeplejersker, læger og portører, efter at de havde haft kontakt med en covid-19 patient, der var blevet overflyttet mellem to hospitaler. De ansatte er testet fire dage efter, de har haft patientkontakt, og alle ansatte er på arbejde igen. Det oplyser Region Nordjylland til TV2 Nord. Der var tale om 24 ansatte på Regionshospital Nordjylland og 13 på Aalborg Universitetshospital. Patient i længere forløb på intensiv Patienten var blevet overflyttet fra Aalborg Universitetshospital til Regionshospital Nordjylland, Hjørring efter et længere forløb på intensiv.  Patienten var testet negativ to gange med flere dages mellemrum. Vurderingen ved overflytningen var, at patienten ikke længere var smittefarlig, og derfor var der ikke behov for at isolere patienten. Efter ankomsten til Hjørring forværredes patientens tilstand sig med mistanke om en lungeinfektion, og patienten blev derfor podet. Denne test viste sig at være positiv. - Personalet blev hjemsendt ud fra et forsigtighedsprincip, da de havde haft kontakt med en patient, der senere blev testet positiv for covid-19. Det er glædeligt, at der ikke har været smitte blandt personalet på hospitalerne, siger hospitalsdirektør på Regionshospital Nordjylland, Henrik Larsen. Det kan ikke afvises, at positivtesten skyldes dødt virus fra tidligere coronainfektion, men ud fra et forsigtighedsprincip blev personalet altså hjemsendt indtil der forelå et negativt testsvar.